আর মাত্র দু’বছর— তারপরই বদলে যাচ্ছে ঢাকার যোগাযোগ ব্যবস্থা। আসছে বৈপ্লবিক পরিবর্তন। ইতোমধ্যে দৃশ্যমান হয়ে উঠেছে এলিভেটেড এক্সপ্রেসওয়ের কাজ। গত সোমবার এ বিষয়ে বিস্তারিত রিপোর্ট বেরিয়েছে দৈনিক দিনপরিবর্তনে। প্রকাশিত রিপোর্ট থেকে জানা যায়, ২০২০ সালেই চালু হয়ে যাবে এলিভেটেড এক্সপ্রেসওয়ে। হযরত শাহজালাল আন্তর্জাতিক বিমানবন্দর থেকে শুরু হয়ে এই অত্যাধুনিক উড়াল সেতুটি এসে নামবে ঢাকা-চটগ্রাম মহাসড়কের কুতুবখালী পয়েন্টে। মাঝখানে সড়কটি ছুঁয়ে যাবে কুড়িল, বনানী, মহাখালী, তেজগাঁও, মগবাজার, কমলপুর, সায়েদাবাদ ও যাত্রাবাড়ী। এই পয়েন্টগুলোতে ওঠানামার ব্যবস্থা থাকবে। ১৯ দশমিক ৭৩ কিলোমিটার দীর্ঘ এই রাস্তায় বোধগম্য কারণেই কোনো ট্রাফিক জ্যামের সুযোগ থাকবে না। বর্তমানে সকাল আটটার পরে রাত পর্যন্ত যেকোনো সময় উত্তরা থেকে মতিঝিল আসতে কম করে হলেও দুই ঘণ্টা লেগে যায়। এক্সপ্রেসওয়েতে কুড়ি মিনিটের বেশি লাগবে না।